ΨΗΦΙΣΜΑ(1)

για τις διαπραγματεύσεις "γύρος της χιλιετίας" του ΠΟΕ, και ιδίως όσον αφορά τις μπανάνες ΑΚΕ

Η Συνέλευση 'Ισης Εκπροσώπησης ΑΚΕ-ΕΕ,

- συνελθούσα στο Στρασβούργο από τις 29 Μαρτίου έως την 1η Απριλίου 1999,

- έχοντας υπόψη τα προηγούμενα ψηφίσματά της για τις μπανάνες και ιδίως το ψήφισμα που εγκρίθηκε κατά τη 26η σύνοδό της η οποία πραγματοποιήθηκε στο Port-Louis (Μαυρίκιος) από τις 20 έως τις 23Απριλίου 1999,

- έχοντας υπόψη το ψήφισμα για τις μπανάνες που εγκρίθηκε κατά την 68η σύνοδο του Συμβουλίου Υπουργών ΑΚΕ, η οποία πραγματοποιήθηκε στις Βρυξέλλες (Βέλγιο) στις 28 και 29 Σεπτεμβρίου 1998,

Α. υπενθυμίζοντας τη συμφωνία του Μαρακές για την ίδρυση του Παγκόσμιου Οργανισμού Εμπορίου, και ιδίως το προοίμιο αυτής, όπου τα μέρη αναγνώρισαν, κυρίως, ότι οι σχέσεις τους στον οικονομικό και εμπορικό τομέα θα πρέπει να προσνανατολίζονται προς την άνοδο του βιωτικού επιπέδου κ.λπ., σύμφωνα με το στόχο της βιώσιμης ανάπτυξης και ασφαλώς προστατεύοντας και διαφυλάττοντας το περιβάλλον,

Β. υπενθυμίζοντας επιπλέον ότι τα μέρη αναγνώρισαν ότι είναι αναγκαίο να καταβληθουν θετικές προσπάθειες ώστε οι αναπτυσσόμενες χώρες, και ιδίως οι λιγότερο προηγμένες από αυτές, να εξασφαλίσουν ένα μερίδιο της ανάπτυξης του διεθνούς εμπορίου το οποίο θα αντιστοιχεί στις ανάγκες της οικονομικής ανάπτυξής τους,

Γ. εκφράζοντας το φόβο για το ενδεχόμενο ο γύρος διαπραγματεύσεων που θα αρχίσει, να οδηγήσει σε τροποποιήσεις της συμφωνίας για τη γεωργία και της συμφωνίας για τις επιδοτήσεις και τα αντισταθμιστικά μέτρα, τροποποιήσεις οι οποίες θα μπορούσαν να έχουν επιπτώσεις για τις προτιμησιακές συναλλαγές στον τομέα της μπανάνας,

Δ. λαμβάνοντας υπόψη ότι παραχωρήθηκε στη Σύμβαση του Λομέ μία παρέκκλιση στο πλαίσιο του ΠΟΕ και ότι το πρωτόκολλο το σχετικό με τις μπανάνες είναι μία συμφωνία που έχει νομική ισχύ και περιλαμβάνεται στην εν λόγω διεθνή σύμβαση,

Ε. επισημαίνοντας ότι τα κράτη ΑΚΕ που παράγουν μπανάνες είναι καθαροί εισαγωγείς προϊόντων διατροφής, αναπτυσσόμενες, λιγότερο προηγμένες, μεσόγειες ή νησιωτικές χώρες που αντιμετωπίζουν ιδιαίτερες οικονομικές και κοινωνικές δυσκολίες και των οποίων η κοινωνικο-οικονομική ανάπτυξη εξαρτάται από τα έσοδα που προέρχονται από τις εξαγωγές μπανάνας,

ΣΤ. επισημαίνοντας επίσης ότι τα μέρη που υπέγραψαν τη συμφωνία του ΠΟΕ, συμπεριλαμβανομένων και των Ηνωμένων Πολιτειών της Αμερικής, ενώ ανέλαβαν δεσμεύσεις υπέρ της απελευθέρωσης των συναλλαγών, συμφώνησαν επίσης να ενδιαφερθούν για τις ιδιαίτερες ανάγκες των αναπτυσσόμενων χωρών και, ως προς αυτό, συμφώνησαν στην αρχή μιας ειδικής και διαφοροποιημένης μεταχείρισης,

Ζ. υπενθυμίζοντας ότι, στο πλαίσιο της σύμβασης του Λομέ IV, η ΕΕ ανέλαβε τη δέσμευση να διαφυλάξει την πρόσβαση των παραγωγών μπανάνας ΑΚΕ στις παραδοσιακές αγορές τους και να βελτιώσει τους όρους παραγωγής και εμπορίας των φρούτων ΑΚΕ,

Η. λαμβάνοντας υπόψη ότι το καθεστώς της ΕΕ που εφαρμόζεται στις μπανάνες, το οποίο δημιουργήθηκε από τον κανονισμό (EK) αριθ. 404/93, είχε στόχο να διασφαλίσει την τήρηση, στο πλαίσιο της κοινής οργάνωσης της αγοράς (ΚΟΑ) στον τομέα της μπανάνας, της δέσμευσης που ανέλαβε η ΕΕ έναντι των χωρών ΑΚΕ καθώς και των περιοχών της ΕΕ που παράγουν μπανάνες, καθώς επίσης και να διευκολύνει την αναδιάρθρωση των βιομηχανιών ώστε να βελτιωθεί η αποτελεσματικότητά τους,

Θ. υπενθυμίζοντας ότι, μετά από απόφαση του ΠΟΕ, η Ευρωπαϊκή 'Ενωση τροποποίησε την ΚΟΑ της στον τομέα της μπανάνας ώστε να συμμορφωθεί με τις συστάσεις του οργάνου ρύθμισης των διαφορών το οποίο κήρυξε ορισμένες πτυχές του κοινοτικού καθεστώτος εισαγωγής ασύμβατες με τους κανόνες του διεθνούς εμπορίου,

I. λαμβάνοντας υπόψη ότι, μόλις ανακοινώθηκε το νέo κοινοτικό καθεστώς που τέθηκε σε ισχύ την 1η Ιανουαρίου 1999, οι Ηνωμένες Πολιτείες αμφισβήτησαν τη συμμόρφωσή του με τους κανόνες του ΠΟΕ και δήλωσαν την πρόθεσή τους να επιβάλουν μονομερώς κυρώσεις εναντίον της Ευρωπαϊκής 'Ενωσης,

ΙΑ. υπενθυμίζοντας ότι οι Ηνωμένες Πολιτείες δεν είναι παραγωγοί μπανάνας και ότι έχουν συμφέροντα μόνο μέσω των πολυεθνικών που κυριαρχούν στον τομέα αυτό (Chiquita, Dole και Del Monte),

IB. υπενθυμίζοντας ότι μία ειδική ομάδα του ΠΟΕ επιφορτίστηκε να αποφανθεί, αφενός, σχετικά με την εγκυρότητα του νέου ευρωπαϊκού καθεστώτος εισαγωγής μπανάνας και, αφετέρου, σχετικά με τη νομιμότητα των κυρώσεων που εξήγγειλε η αμερικανική διοίκηση,

ΙΓ. εκφράζοντας την έντονη λύπη της για την απόφαση των Ηνωμένων Πολιτειών να εφαρμόσουν εναντίον της Ευρωπαϊκής 'Ενωσης, χωρίς να περιμένουν την ετυμηγορία της ειδικής ομάδας, μονομερείς κυρώσεις οι οποίες είναι νομικά παράνομες, οικονομικά αστήρικτες και πολιτικά απαράδεκτες,

ΙΔ. λαμβάνοντας υπόψη ότι η μονομερής ενέργεια των Ηνωμένων Πολιτειών είναι σε θέση να εξασθενήσει το διεθνές εμπορικό σύστημα και να υποθηκεύσει σοβαρά τις προοπτικές του νέου κύκλου εμπορικών διαπραγματεύσεων ("γύρος της χιλιετίας") που θα αρχίσει τον επόμενο Νοέμβριο στο Seattle,

1. εκφράζει τις εντονότατες ανησυχίες της όσον αφορά την κατάσταση στην οποία βρίσκονται οι παραγωγοί μπανάνας των χωρών ΑΚΕ και της Ευρώπης και, γενικότερα, για το μέλλον του τομέα,

2. ζητά από το Συμβούλιο της Ευρωπαϊκής 'Ενωσης:

α) να συνεχίσει, ανεξαρτήτως του αποτελέσματος της ειδικής ομάδας του ΠΟΕ, να τηρεί τη δέσμευσή του προς τους παραγωγούς ΑΚΕ και τους ευρωπαίους παραγωγούς, διασφαλίζοντας τη διατήρηση των πλεονεκτημάτων και της πρόσβασης που διαθέτουν οι μπανάνες ΑΚΕ στην αγορά της ΕΕ,

β) να επεκτείνει τη δέσμευση αυτή πέρα από το σημερινό καθεστώς ώστε τα ενδιαφερόμενα κράτη και περιοχές να έχουν στη διάθεσή τους επαρκείς προθεσμίες για να αναδιαρθρώσουν τις οικονομίες τους και να προσαρμοστούν στην εξέλιξη της κατάστασης,

γ) να μεριμνήσει ώστε οι προτιμήσεις που διασφαλίζει η Σύμβαση του Λομέ για τις χώρες ΑΚΕ να μη υποστούν πρόσθετη μείωση από την αναθεώρηση των πολυμερών εμπορικών συμφωνιών,

δ) να αντιταχθεί αποφασιστικά, στο υψηλότερο επίπεδο, στα παράνομα μέτρα που έλαβαν οι Ηνωμένες Πολιτείες προκειμένου να επιβάλουν την εξάρθρωση του καθεστώτος που εφαρμόζεται στις μπανάνες και να φροντίσει ώστε να ενημερωθεί πλήρως η διεθνής κοινότητας για τις συνέπειες αυτών των ενεργειών,

ε) να μην αποσύρει την καταγγελία του, ανεξαρτήτως της έκβασης της παρούσας διαφοράς, ώστε να διαπιστωθεί τυπικά η μη συμμόρφωση της αμερικανικής νομοθεσίας όσον αφορά τους κανόνες του διεθνούς εμπορικού συστήματος τους οποίους αποδέχθηκαν οι Ηνωμένες Πολιτείες και, αναδρομικά, η έλλειψη νομιμότητας των κυρώσεων που επιβλήθηκαν στη βάση αυτή,

στ) να ασκήσει πιέσεις στις Ηνωμένες Πολιτείες προκειμένου να τηρήσουν τις δεσμεύσεις τις οποίες ανέλαβαν στο πλαίσιο του ΠΟΕ και να επανέλθουν στις ισχύουσες πολυμερείς διαδικασίες για την επίλυση της διαφοράς,

ζ) να μεριμνήσει ώστε να διατεθούν επαρκείς πόροι, στο πλαίσιο ενός προγράμματος τεχνικής και χρηματοδοτικής βοήθειας, για να διευκολυνθεί η αναδιάρθρωση των βιομηχανιών ΑΚΕ,

3. απευθύνει έκκληση προς την Επιτροπή και το Συμβούλιο να συμμετάσχουν στον "γύρο της χιλιετίας" με τη σταθερή πρόθεση να αναγνωριστεί το δικαίωμα της 'Ενωσης να τηρήσει τις δεσμεύσεις της όσον αφορά την κοινοτική προτίμηση και την προτίμηση ΑΚΕ,

4. αναθέτει στους Συμπροέδρούς της να διαβιβάσουν το παρόν ψήφισμα στο Συμβούλιο ΑΚΕ-ΕΕ, στην Επιτροπή, στο Γενικό Διευθυντή του ΠΟΕ, καθώς επίσης και στο Κογκρέσο και την κυβέρνηση των Ηνωμένων Πολιτειών της Αμερικής.

(1) Εγκρίθηκε από τη Συνέλευση 'Ισης Εκπροσώπησης ΑΚΕ-ΕΕ την 1η Απριλίου 1999 στο Στρασβούργο (Γαλλία).